અમદાવાદ: રાજ્યમાં છેલ્લાં ત્રણ દિવસથી શરૂ થયેલી કાતિલ ઠંડીના પ્રમાણમાં આજે વધારો થયો છે. જેમાં રાજ્યમાં આજે સૌથી વધુ ઠંડી નલિયામાં પડી હતી. જ્યાં લઘુતમ તાપમાનનો પારો ચાર ડિગ્રીએ પહોંચી ગયો હતો. આબુમાં શૂન્ય ડિગ્રી તાપમાન થઈ ગયું હતુ. જ્યારે અમરેલી અને કંડલા એરપોર્ટ પર તાપમાન નવ ડિગ્રી થઈ જતા કડકડતી ઠંડીનો અહેસાસ લોકોને થયો હતો. અમદાવાદમાં તાપમાન ૧૦.૨ ડિગ્રી રહ્યું હતુ. હવામાન વિભાગની આગાહી છે કે આગામી દિવસોમાં પણ સૌરાષ્ટ્ર અને કચ્છના મોટાભાગના વિસ્તારોમાં ઠંડીનું પ્રમાણ વધે તેવી સંભાવના છે. તેમજ અન્ય વિસ્તારોમાં ઠંડીનું પ્રમાણ યથાવત રહેશે.